Uhkaukset eivät ole vähentäneet Ozan Yanarin halua olla politiikassa. Nyt 9-kuukautisen tyttären hoitaminen on hänelle ykkösasia.

Ozan Yanar sanoo olevansa putoamisestaan yhä surullinen, mutta pyrkivänsä katsomaan nyt eteenpäin. Inka Soveri

Helsinkiläinen Ozan Yanar (vihr) ei voi vieläkään käsittää, miten hän jäi ilman kansanedustajan paikkaa. Esimerkiksi vedonlyöntitoimisto Betsson ennusti Yanarin olevan 22 todennäköisimmän läpimenijän joukossa. Näin uskoi myös Yanar itse.

Äänivyöryn sijaan tuloksena oli putoaminen eduskunnasta.

– Jotenkin hurja tilanne, että asiat muuttuvat näin nopeasti. Vaalikentillä jengi oli superinnoissaan, halasi mua, heitti ylävitosia ja otti selfieitä. Olin tosi otettu, kun moni tuli vaalikentillä sanomaan, että sä olet niin varma läpimenijä.

Tuloksen varmistuttua Yanarin olo oli tyhjä ja epäuskoinen. Maanantaiaamuna kollega toisensa perään soitti Yanarille pahoittelunsa tilanteesta. Todellisuus iski Yanarin tajuntaan.

– Silloin aloin itkeä.

”Aloin olla tosi hyvä”

Yanar pääsi eduskuntaan ensimmäisellä yrityksellä 27-vuotiaana, mikä mullisti hänen elämänsä. Ennen kevään eduskuntavaaleja Yanar luuli olevansa uransa parhaassa nosteessa.

– Pääsin kansainvälisiin listauksiin, olin Forbesin nuorten eurooppalaisten vaikuttajien listalla, Politicon 28 eurooppalaisen vaikuttajan listauksessa... Olin Obama Foundationin tapahtumassa Chigagossa puhumassa Barack Obamalle. Edustin korkealla levelillä Suomea parlamenttienvälisen liiton tapahtumassa... Yanar luettelee.

Yanar ei tiedä, mitä olisi voinut tehdä toisin.

– Mun mielestä mä aloin olla tosi hyvä poliitikko. Sellaista pehmeää vaikutusvaltaa, että menet käytävällä sanomaan hallituksen näkyvälle poliitikolle, että oletteko miettineet asiaa loppuun asti, minusta tässä ei ole mitään järkeä. Se ihminen ei välttämättä myönnä mitään siinä tilanteessa, mutta se jää takaraivoon. Mielestäni aloin olla tosi hyvä siinä, että milloin asioihin pitää vaikuttaa ja sanoa johonkin, olin hyvä sosiaalisessa mediassa ja perinteisen median kanssa...

Piditkö liiankin varmana, että menet läpi?

– No siis olen nöyrä ihminen. Minulla oli koko ajan käsitys, että politiikka on yllättävää ja koko ajan voi kaikenlaista sattua. Olen tehnyt kaikkeni ja kun se ei onnistunut, en olisi voinut tehdä enempää. Vaikka yllätyin tuloksesta ja pidin itseäni suhteellisen varmana, tein kyllä duunia siihen tyyliin, että ei ollut varmuutta. Laitettiin rahaa kampanjaan ja tehtiin äänekkäästi ja isosti kampanjaa.

Ozan Yanar nousi eduskuntaan 4 200 äänellä ja sai kuntavaaleissa 4900 ääntä. Yanar on pettynyt, kun tämän kevään eduskuntavaalien äänimäärä jäi 3600 ääneen. Inka Soveri

”Saan jatkuvasti uhkauksia”

Yanar kertoo käyttäneensä kansanedustajana monta tuntia päivässä sosiaalisen median päivitysten tekemiseen tavallisen eduskuntatyön lisäksi. Yanar pitää sosiaalista mediaa tapana olla yhteydessä äänestäjiin.

– Olen aina yrittänyt olla ajan hermolla ja tviitata koko ajan jotain ajankohtaista. Aina kun tuli joku keskustelu, olin siinä messissä, koska ajattelin, että tämän takia minua on äänestetty. Tein tosi pitkää päivää.

Yanar kokee tehneensä tärkeää työtä kansanedustajana, mutta julkisuudella on ollut varjopuolikin. Yanarin mukaan hänen kohtaamansa rasismi ei ole vähentynyt yhtään vuosien varrella.

– Ajattelin, että tämä menee ohi jossain vaiheessa, kun teen parhaani ja ihmiset tottuvat näkemään erilaista porukkaa päättäjinä. Mutta se vain jatkuu, saan jatkuvasti uhkauksia. En ymmärrä, mistä kiikastaa. Joitakin selvästi ottaa päähän, että minun näköinen tyyppi on eduskunnassa puhumassa taloudesta ja sotesta.

Rasistista palautetta

Yanar syntyi Turkin Istanbulissa, minkä jälkeen hän muutti Englantiin ja Kyprokselle. Suomessa Yanar on asunut 14-vuotiaasta saakka.

Perusteltu ja rakentava kritiikki olisi Yanarista tervetullutta.

– Mutta palaute on superrasistista, sellaista ”mene takaisin mistä tulit” ja tuo on kevyt versio palautteesta, mitä saan. Mikä ongelma ihmisillä on, Yanar kysyy.

Saamistaan uhkauksista huolimatta Yanar ei halua ryhtyä pelkäämään.

– Minua pelottaa enemmän se, että kun ihmisiä katsotaan alaspäin ja haukutaan ryhmänä ja jos se alkaa vaikuttaa ihmisten poliittiseen aktiivisuuteen. Vaikka olet kansanedustaja, jotkut sanovat, että mene takaisin sinne mistä tulit. Jotkut ihmiset eivät vain hyväksy, vaikka olisit tämän maan presidentti.

”Monet sanoivat jälkikäteen äänestäneensä muita, sillä pitivät minua varmana läpimenijänä. Toki pohdin paljon myös, mitä olisin voinut tehdä paremmin, Yanar sanoo. Inka Soveri

”Vaaditaan henkistä vahvuutta”

Yanar huomauttaa, että moni nykyinenkin huippunimi on kokenut putoamisen eduskunnasta.

– Pekka Haavistokin putosi 1995. Paavo Lipponenkin putosi uransa alussa. Maria Ohisalo jäi vuoden 2015 vaaleissa rannalle, mutta nyt on puolueen puheenjohtaja ja sisäministeri, Yanar sanoo.

Yanarille putoaminen oli iso elämänopetus siitä, miten asiat voivat muuttua täysin todella nopeasti.

– Kun tapahtuu omasta näkökulmasta näin vaikea tilanne, vaaditaan henkistä vahvuutta siihen, miten tästä eteenpäin.

Putoamisen jälkeen Yanar on yrittänyt keskittyä muihin itselleen tärkeisiin asioihin. Ykkönen niistä on 9-kuukautinen tytär, jota Yanar parhaillaan hoitaa vanhempainvapaalla.

– Tyttären kanssa pitää olla tosi läsnä. Olen elänyt liian monta vuotta uskomattomassa kiireessä ja pohtinut koko ajan, mikä statuspäivitys mun pitää nyt tehdä tai mihin pitää nyt reagoida tai mikä tiedote pitää lähettää tai mikä haastattelu olikaan tulossa tai mihin olinkaan menossa, ollaan taksissa ja mikä tämä tilaisuus olikaan ja mitä mun pitikään puhua tuolla.

Yanar kertoo ehtineensä käydä enemmän lenkkeilemässä ja syöneensä hyvin. Hän on ehtinyt nähdä paljon kavereitakin.

– On ollut tosi kivaa. Ei kansanedustajana ollut tällä tavalla aikaa.

Eduskunnasta pudonneesta Ozan Yanarista on virkistävää, että tyttären kanssa on oltava jatkuvasti läsnä. Inka Soveri

”Isyys on mahtavaa”

Yanar on kiinnittänyt huomiota siihen, että hän on yksi harvoista miehistä, jotka ovat lapsensa kanssa kahdestaan päiväsaikaan esimerkiksi raitiovaunussa tai lastenhoitohuoneessa.

– Tukholmassahan näkee paljon enemmän isiä lasten kanssa. Kun kuljen vauvan kanssa kadulla, ihmiset heittävät paljon smalltalkia, en ole ikinä saanut näin paljon smalltalkia osakseni. Ihmiset kommentoivat, että onpa söpö lapsi. Osa on ollut yllättynyt kuullessaan, että olen vanhempainvapaalla. Se kertoo yhteiskunnasta aika paljon.

Yanar aikoo olla vanhempainvapaalla vuodenvaihteeseen. Sen jälkeisiä suunnitelmia hän vielä pohtii. Ainakin Helsingin valtuustossa Yanar jatkaa.

– Minun mielestäni sukupuoliroolit voisi vain rikkoa. Olen tuttavapiirissänikin nähnyt, että nainen ottaa automaattisesti pienen lapsen hoidosta miestä isomman roolin, vaikka perhe muissa asioissa olisikin tasa-arvoinen, kun yhteiskunta ja järjestelmä siihen kannustaa esimerkiksi perhevapaiden kautta.

Yanarin mukaan vanhemmuus ei ole yhtä rankkaa kuin julkisen keskustelun perusteella voisi luulla.

– Tietysti se vaatii järjestelyä ja aikatauluttamista, mutta isänä oleminen on tosi hauskaa. Tykkään halata mun lastani ja pussata häntä otsaan ja poskelle, lukea kirjoja. Me käydään yhdessä kahviloissa ja ostoskeskuksissa... Isyys on mahtavaa.